பாடம் 27
தேவனுடைய மன்னிப்பு
படம்: 33
நோக்கம்: நாம் பாவம் செய்யும்போது, உண்மையாக வருந்தி அந்தப் பாவத்தை விட்டுத் திரும்பினால் தேவன் நம்மை மன்னிக்கிறார் என்று கற்பிப்பது.
ஆசிரியர் ஆயத்தம்: இந்தப் பாடத்தை ஆயத்தம் செய்யும்போது, உங்களுக்கு விரோதமாகப் பாவம் செய்தவர்களை நீங்கள் மன்னிப்பதுபோல உங்கள் பாவங்களையும் மன்னிக்கும்படி தேவனிடம் வேண்டுங்கள். (பாவங்கள் என்பவை நாம் நினைக்கிற அல்லது செய்கிற தவறான காரியங்களும், சரி என்று அறிந்தும் நாம் செய்யத் தவறுகிற காரியங்களும் ஆகும் என்பதை மறக்காதீர்கள்.) பின்பு லூக்கா 15:11-24, 1 யோவான் 1:9 மற்றும் பாடத்திட்டத்தைப் படித்து ஆராயுங்கள்.
மனப்பாட வசனம்: 1 யோவான் 1:9 – “நம்முடைய பாவங்களை நாம் தேவனிடம் அறிக்கையிட்டால், அவர் அவைகளை மன்னிப்பார்.”
பாடத்திட்டம்: அறிமுகம்
கிறிஸ்தவராயிருந்தும் பாவம் செய்த ஒருவரைப்பற்றி உங்கள் வாழ்விலிருந்து ஒரு கதையையோ கற்பனைக் கதையையோ சொல்லித் தொடங்குங்கள்.
எடுத்துக்காட்டு: வானி ஒரு கிறிஸ்தவன். அவன் கர்த்தராகிய இயேசுவை நேசித்து அவருக்குச் சேவை செய்ய முயன்றான். பள்ளியில் அவனுக்குத் தேர்வு இருந்தது. அவன் படித்திருந்தான்; ஆனால் படிக்காத மீகா காப்பியடித்தான். அவன் வானியின் தாளைப் பார்த்தான். வானி அவனை அடித்தான், சண்டை தொடங்கியது. மீகா காப்பியடித்திருக்கக் கூடாது; ஆனால் வானியும் அடித்திருக்கக் கூடாது. வானி என்ன செய்திருக்கலாம்?
பாடத்தின் முக்கிய குறிப்புகள்
1. நாம் கிறிஸ்தவர்களான பின்பும் பாவம் செய்கிறோம். நம் பாவத்தைக்குறித்து என்ன செய்ய வேண்டும்? இந்தக் கேள்வியைப் பிள்ளைகளிடம் கேளுங்கள். இந்தப் பதில்களைப் பெற முயலுங்கள்:
•  நாம் பாவம் செய்தோம், தவறு செய்தோம் என்று உணர வேண்டும்.
•  தேவனிடம் மன்னிப்புக் கேட்க வேண்டும்.
•  நாம் தவறு செய்தவர்களிடமும் மன்னிப்புக் கேட்க வேண்டும்.
2. மனப்பாட வசனம் 1 யோவான் 1:9-ஐச் சொல்லுங்கள். நம் பாவங்களை நாம் தேவனிடம் அறிக்கையிட்டால் அவர் மன்னிப்பார். மன்னிப்பு தேவைப்பட்ட ஒரு மனிதனைப்பற்றி இயேசு ஒரு கதை சொன்னார். லூக்கா 15:11-24 கதையைச் சொல்லுங்கள். ஆசிரியருக்கு குறிப்பு: பைபிள் கதையை நன்றாகத் தெரிந்துகொள்ள பலமுறை வாசியுங்கள்.
3. படம் 33-ஐக் காட்டுங்கள். தந்தையைச் சுட்டிக்காட்டுங்கள். அவர் மிகவும் மகிழ்ச்சியாக இருக்கிறார்; காணாமற்போன மகன் வீடு திரும்பிவிட்டான். மகனைச் சுட்டிக்காட்டுங்கள். அவன் தந்தையிடம் திரும்பி வந்திருக்கிறான். தன் பாவத்துக்காக வருந்துகிறான். தந்தை மகனை வரவேற்கிறார்.
மீள்பார்வை
கிறிஸ்தவர்கள் இன்னும் பாவம் செய்கிறார்கள்; ஆனால் நாம் பாவம் செய்தோம் என்று உணர்ந்து, தேவனிடம் மன்னிப்புக் கேட்டு, தவறான செயலை விட்டுத் திரும்பும்போது தேவனுடைய மன்னிப்பை அறிவோம் என்பதை வலியுறுத்திப் பாடத்தைச் சுருக்கமாக மீள்பார்வை செய்யுங்கள். இயேசு சொன்ன கதையில் தந்தை தன் மகனை மன்னித்ததுபோல தேவனும் நம்மை மன்னிக்கிறார்.
மனப்பாட வசனத்தைக் கற்பியுங்கள்.
குறிப்பு: இது நடித்துக் காட்ட மிகவும் நல்ல கதை. மிகவும் கூச்சப்படுபவர்களைத் தவிர எல்லோரும் பங்கேற்கட்டும்.
பாடத்திற்கு நம் பதில்மொழி
லூக்கா 15-ன் கதையை வகுப்பில் கலந்துரையாடவும் நடித்துக் காட்டவும் செய்யுங்கள். நடிப்பு, கதையைப் பிள்ளைகளின் மனதில் பதிய வைத்து, பாடத்தின் முக்கிய குறிப்புகளை வலியுறுத்த உதவும்.
கதையிலுள்ள மகன் நாம் பாவம் செய்யும்போது நம்மைப்போன்றவன். நாம் தேவனிடம் மன்னிப்புக் கேட்க வேண்டும். இது கடினம்; ஆனால் தேவன் கதையிலுள்ள தந்தையைப் போன்றவர். நாம் உண்மையாக வருந்தி அந்தப் பாவத்தை விட்டுத் திரும்பும்போது அவர் நம்மை வரவேற்று மன்னிக்கிறார்.
